مجموعة من الأطباء والمختصين فأمراض الجهاز التنفسي انتقدو، فحديثهم مع “كود” الخرجة الأخيرة لمحمد الفايد، الأخصائي فالطب البديل والتداوي بالأعشاب، من بعد ما قال بللي فيروس كورونا المستجد غايمكن يتشافاو منو الناس بالصيام، ويقدرو يتجنبوه إلى شللو فمهم ونيفهم بالقرفة والقرنفل، ويمنعوه من التسرب لجهازهم التنفسي. من ضمن هؤلاء رفاليا صلاح الدين، وهو طبيب جينيراليست مهتم بمجال الأمراض التنفسية وفيروس كورونا، اللي تساءل كيفاش من الممكن يتم ترويج هذ الكلام اللي ماعندو حتى اساس علمي، واللي اعتبرو غالط وماشي صحيح. وقال رافاليا، فتصريحو ل”كود”، بللي رمضان ماغايحيدث الفيروس، وبالتالي توقع باش يستمر الحجر الصحي حتى لرمضان، “حيت الفيروس مدايرينش معاه رونديفو وقتاش غادي يسالي وقتاش مغايساليش، بقات سيمانة على نهاية الحجر الصحي، وباقي ما شفنا حتى حاجة، باقيين كانشوفو الحالات غاديين وكيطلعو، وأنا كنتوقع غايتزاد الحجر حيت فرمضان بالعكس كاين الخطر أكثر، فرمضان الأسواق كيعمرو، وكاين التراويح والناس كيتجمعو كايكون واحد لاصق فلاخر، هذيك بؤرة مثالية باش ينتشر الفيروس”، على حساب هضرتو. والصيام فنظرو عمرو يحد من الفيروس، والقرفة والقرنفل حتى هوما، كيقول: “الصيام كيقوي المناعة صحيح، لكن ماشي إلى صمت اليوم غاتقوى ليا المناعة اليوم، المفعول ديال الصيام كيكون على المدى البعيد، فعلا كانو دراسات علمية لقاو بأن الصيام كيقوي المناعة وكيقتل الخلاية اللي كيمكن من بعد تولي سرطانية، لكن الصيام عمرو كان حل سحري، مزيان إلى كنتي كنصوم فالعام كامل بمعدل 3 أيام فالشهر أو يومين، ولكن خاص الاستمرارية وماكاين حتى علاج بحال هكذا عندو تأثير بيه فيه”. وأكد الطبيب بللي هو مكايتبعش هذ الأخبار ديال العلاجات البديلة والتداوي بالأعشاب والوصفات حيت ماعندها حتى أساس علمي، لكنه كيقول بللي القرفة والقرنفل مايقدو يديرو والو لكورونا، وزاد “كون كان هذشي بالصح كون راه الشينوا وفرانسا وإسبانيا داروه، وراه ماغريباش عليهم يعطيو هذشي للمرضى فالسبيطارات، حيت ماشي شي حاجة خارقة للعادة”. ونصح رافاليا الناس باش مايتيقوش أي خبار رايجة، ويتأكدو دائما واش كاينة شي دراسة حولها ولا لا: “أي معلومة خرجات خاصها تكون مصحوبة بدراسة علمية باش تكون مصداقيتها أكبر”. 
من بعد خرجة الفايد حول قضاء رمضان والقرفة على كورونا.. طبيب لـ”كود”: هذشي ماشي صحيح.. وخاصنا نجيبو المعلومات غير من مصادر علمية.. كلشي ولا طبيب وكلشي ولا يفتي